**Likumprojekta “Grozījumi likumā “Par nodokļiem un nodevām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts paredz ieviest jauna modeļa Padziļinātās sadarbības programmu, kas paredz maksimāli automātisku programmas darbības procesu, t.i., ieviest automātisku nodokļu maksātāju izvērtēšanas un programmā iekļaušanas procesu. Papildus ieviest nodokļu maksātāju grupēšanu pēc to darbības apjoma, tādējādi radot iespēju kļūt par atbalsta programmas dalībnieku arī vidējiem un maziem uzņēmumiem. Turklāt tiks likvidēta Padziļinātās sadarbības programmas komisija (10 cilvēki, vienādā skaitā no valsts iestādēm un nevalstiskajām organizācijām). Likumprojekts precizē deleģējumu attiecībā uz prasībām Padziļinātās sadarbības programmai, ko nosaka Ministru kabinets.  Likuma grozījumi stāsies spēkā 2018.gada 1.oktobrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabinets 2018.gada 22.maija sēdē ir izskatījis un pieņēmis Finanšu ministrijas sadarbībā ar Ekonomikas ministriju un Valsts ieņēmumu dienestu izstrādāto konceptuālo ziņojumu “Par Padziļinātās sadarbības programmas darbību un tās attīstības modeli”, kas paredz ieviest jaunā modeļa atbalsta programmu (Ministru kabineta 2018.gada 22.maija sēdes protokols Nr.25 26.§). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Padziļinātās sadarbības programma sevi ir pierādījusi, kā nozīmīgu instrumentu sadarbībai starp nodokļu maksātājiem un valsts iestādēm, uz 2018.gada 1.jūniju apvienojot tajā jau 75 nodokļu maksātājus.  Šobrīd spēkā esošie normatīvie akti paredz kritērijus dalībai Padziļinātās sadarbības programmā, kārtību, kādā nodokļu maksātāji tiek iekļauti programmā, kā arī izslēgti no tās.  Ņemot vērā noteiktos Padziļinātās sadarbības programmas atlases kritērijus, līdz šim par tās dalībniekiem bija iespējams kļūt tikai lieliem uzņēmumiem. Ar jauno Padziļinātās sadarbības programmas modeli tiks ieviesta uzņēmumu trīs līmeņu grupēšana, paredzot iespēju, izpildot minimālus līmeņa atlases kritērijus, tikt iekļautiem Padziļinātās sadarbības programmā arī maziem un vidējiem uzņēmumiem. Turklāt katram līmeņa dalībniekam būs piemērojami atvieglojumi un priekšrocības, kas noteikti attiecīgajos normatīvajos aktos vai kurus piemēros attiecīgas iestādes, kas informāciju publicēs savā mājaslapā.  Paredzēts, ka jaunā modeļa Padziļinātās sadarbības programmas kritērijus varētu izpildīt ~ 2500 nodokļu maksātāju.  Līdzšinējais regulējums paredz komplicētas daudzpakāpju Padziļinātās sadarbības programmas darbības, t.i.,:  1. Nodokļu maksātāju iesaisti;  2. Valsts ieņēmumu dienesta darbības atbalsta programmas interesentu izvērtēšanā un esošo dalībnieku uzraudzībā;  3. Finanšu ministrijas Padziļinātās sadarbības programmas komisijas darba organizēšanu un lēmumu sagatavošanu par nodokļu maksātāju uzņemšanu, izslēgšanu vai saglabāšanu atbalsta programmā.  Līdzšinējā kārtība tiek aizstāta ar automatizētu procesu – izvērtēšana atbilstoši noteiktiem skaidri definētiem kritērijiem, uzņemšanas process un regulārā izvērtēšana atbilstībai atbalsta programmas nosacījumiem.  Jaunā modeļa Padziļinātās sadarbības programma paredzēs vienkāršotas sistēmas izveidi, kas tiks īstenota pēc Valsts ieņēmumu dienesta rīcībā esošās informācijas automātiskas izvērtēšanas, tādējādi pārnesot administratīvo slogu no cilvēkresursiem uz informāciju sistēmu resursu.  Likumprojekts paredz 7.1 panta izteikšanu jaunā redakcijā, jo vairāk par pusi no esošās normas tiek grozīta.  Likumprojekts stāsies spēkā 2018.gada 1.oktobrī, lai paredzētu Valsts ieņēmumu dienestam sistēmu pielāgošanas pārejas periodu, ieviešot jaunā modeļa Padziļinātās sadarbības programmu 2019.gada 1.janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts ieņēmumu dienests. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodokļu maksātāji, kas tiks iekļauti Padziļinātās sadarbības programmā ~ 2500 nodokļu maksātāju. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka tiek paredzēts automātisks nodokļu maksātāju darbības izvērtēšanas process pēc Valsts ieņēmumu dienesta rīcībā esošās informācijas, administratīvais slogs nodokļu maksātājiem nav paredzēts. |
| 3. | Administratīvo izmaksu monetārs novērtējums | Neitrāls, jo atbalsta programmas process tiek veidots uz informāciju tehnoloģiju bāzes. |
| 4. | Atbilstības izmaksu monetārs novērtējums | Neitrāls. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Projekts šo jomu neskar.** |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabinets līdz 2018.gada 1.novembrim izdod jaunus Ministru kabineta noteikumus, nosakot:  1) kārtību, kādā nodokļu maksātāju iekļauj Padziļinātās sadarbības programmā;  2) kritērijus programmas dalībnieka statusa iegūšanai;  3) kritērijus programmas dalībnieka brīdināšanai par neatbilstību un izslēgšanai no Padziļinātās sadarbības programmas;  4) kārtību, kādā programmas dalībnieku brīdina par neatbilstību un izslēdz no Padziļinātās sadarbības programmas;  5) kārtību, kādā programmas dalībnieku publicē Valsts ieņēmumu dienesta mājaslapā.  Spēku zaudēs Ministru kabineta 2012.gada 26.jūnija noteikumi Nr.459 “Noteikumi par Padziļinātās sadarbības programmas darbību”, kas ir piemērojami līdz 2018.gada 31.decembrim. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| **Projekts šo jomu neskar.** |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojekta izstrādi ir publicēta Finanšu ministrijas mājaslapas sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties likumprojekta izstrādē, rakstveidā sniedzot viedokļus par likumprojektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties likumprojekta izstrādē, rakstveidā sniedzot viedokļus par likumprojektu, kas 2018.gada 20.jūnijā publicēts Finanšu ministrijas mājaslapas sadaļā “Sabiedrības līdzdalība” – “Tiesību aktu projekti” – “Nodokļu politika”, adrese:  http://www.fm.gov.lv/lv/sabiedribas\_lidzdaliba  /tiesibu\_aktu\_projekti/nodoklu\_politika#project475 |
| 3. | Sabiedrības līdzdalības rezultāti | Likumprojekts sagatavots atbilstoši konceptuālajā ziņojumā “Par Padziļinātās sadarbības programmas darbību un tās attīstības modeli” piedāvātajam Padziļinātās sadarbības programmas attīstības modelim. Konceptuālais ziņojums saskaņots ar Latvijas Tirdzniecības un rūpniecības kameru, Latvijas Darba devēju konfederāciju un Latvijas Brīvo arodbiedrību savienību. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā “Latvijas Vēstnesis”, kā arī tas tiks ievietots bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas un darba vietas institūcijās netiek veidotas. Tiek likvidēta Padziļinātās sadarbības programmas komisija. |
| 3. | Cita informācija | Nav. |

Finanšu ministre D.Reizniece-Ozola

Šidlovskis, 67083894

[Edgars.Sidlovskis@fm.gov.lv](mailto:Edgars.Sidlovskis@fm.gov.lv)